Aalborg har fået et ungdomssymfoniorkester, der er fast forankret i byen. Orkestrets medlemmer er primært studerende på Musikalsk Grundkursus (MGK), som er musikkens svar på Team Danmark.

De studerende musikere følger for de flestes vedkommende en gymnasieuddannelse ved siden af, hvorfor orkesterprøver og koncerter foregår som projekter i løbet af skoleåret. Det er et tæt samarbejde imellem MGK-Nord i Aalborg og MGK-Østjylland der har gjort det muligt at etablere symfoniorkestret, og det er elever fra begge MGK-centre, der udgør orkestret. Derfor har orkestret også til huse i både Aalborg og Aarhus. Dirigent for orkestret er den internationale stjernedirigent Bruno Campo, der oprindelig kommer fra Guatemala. Campo har stået i spidsen for mange forskellige orkesterprojekter i europæiske storbyer, og har desuden undervist under den venezuelanske mønsterbryder- og orkesterfilosofi El Sistema , der har haft stor succes i hele verden med at ændre børns negative sociale arv. - Det er altså et orkester, som byen kan være meget stolte af, siger Line Møller, der er leder for MGK-Nord. I de seneste år er der vokset et blomstrende elitemiljø op på det kunstneriske område i Aalborg, hvor Aalborg Talentakademi med tre elitelinjer inden for musik, billedkunst og teater, samt Aalborg Kulturskoles samarbejde med Det Kongelige Teater om ballettræning for alvor har rykket byen mange trin op på den kunstneriske talentudviklingsstige. - Helt aktuelt har vi seks elever på klassisk MGK, der er på sidste år af deres MGK-studie, fortæller Line Møller og fortsætter: - De har netop været til optagelsesprøve på landets konservatorier, og har alle fået så høje karakterer, at vi formoder de bliver optaget på deres ønskestudie. Det viser hvor højt et niveau vi har fået på MGK-Nord. Ungdomssymfoniorkestret spiller fire koncerter om året og første er altså mandag aften i Utzon Center. Næste måned tager orkestret til forårsstævne i København, hvor de skal spille i DRs Koncerthus.